Diari Oficial de la Generalitat Valenciana


Sumari del DOGV 7037, del 03-06-2013 (2013/5673)

ORDE 48/2013, de 28 de maig, de la Conselleria d'Educació, Cultura i Esport, per la qual es convoquen ajudes destinades a entitats inscrites i que participen en el nivell d'iniciació al rendiment en els XXXI Jocs Esportius de la Comunitat Valenciana, i s'aproven les bases per les quals es regula la concessió d'estes.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7037

Data del DOGV
:   03-06-2013

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2013/5673


Data del document
:   28-05-2013

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

ORDE 48/2013, de 28 de maig, de la Conselleria d'Educació, Cultura i Esport, per la qual es convoquen ajudes destinades a entitats inscrites i que participen en el nivell d'iniciació al rendiment en els XXXI Jocs Esportius de la Comunitat Valenciana, i s'aproven les bases per les quals es regula la concessió d'estes. [2013/5673]
D'acord amb el que disposa l'article 49.1.28 de l'Estatut d'Autonomia de la Comunitat Valenciana, l'esport és competència exclusiva de la Generalitat.
La Llei 2/2011, de 22 de març, de la Generalitat, de l'Esport i l'Activitat Física de la Comunitat Valenciana, establix en l'article 2 que les administracions públiques de la Comunitat Valenciana garantiran l'accés a l'esport i l'activitat física. A més, en l'article 31, s'establix que els Jocs Esportius de la Comunitat Valenciana estan dirigits a la població en edat escolar i oberts a la participació de qualsevol tipus d'entitats.
D'acord amb això, per la Resolució de 25 de juliol de 2012, del vicepresident del Consell Valencià de l'Esport, es van convocar els XXXI Jocs Esportius de la Comunitat Valenciana (DOCV 6853, 03.09.2012).
Els Jocs Esportius comprenen el nivell d'iniciació al rendiment, que presenta un objectiu més competitiu que el nivell general de promoció, i constituïx la primera etapa en el camí cap a l'esport d'elit i alt rendiment, més adaptat pel seu nivell i organització a entitats en què per la seua estructura organitzativa i esportiva així s'aconsella.
A fi de promocionar esta àrea esportiva, la Conselleria d'Educació, Cultura i Esport, a través de la Direcció General de l'Esport, entre les funcions de la qual hi ha la de promocionar i organitzar l'esport en edat escolar, ha establit el present règim d'ajudes, que s'ajustarà als criteris de concurrència, publicitat i objectivitat alhora de concedir-les.
Per això, en virtut de les facultats que em conferix l'article 28 de la Llei 5/1983, de 30 de desembre, del Consell, i l'article 47.11 del Text Refós de la Llei d'Hisenda Pública de la Generalitat,
ORDENE
Primer
Aprovar les bases per les quals es regula esta convocatòria d'ajudes que figuren com a annex I d'esta orde.
Segon
Convocar la concessió d'ajudes a entitats inscrites i que participen en el nivell d'iniciació al rendiment en els XXXI Jocs Esportius de la Comunitat Valenciana.
Tercer
L'import global màxim destinat a atendre les ajudes a què es referix esta orde és de cent quaranta mil euros (140.000 €), amb càrrec al capítol IV, línia T0106000, del programa 457.10 dels pressupostos de la Generalitat per a l'any 2013.
Quart
Les ajudes convocades per mitjà d'esta convocatòria no necessiten notificar-se a la Comissió Europea, ja que no reunixen els requisits de l'article 107 del TFUE, segons el Decret 147/2007, de 7 de setembre; en concret, perquè no suposen cap avantatge econòmic, ja que les entitats a què van dirigides les ajudes no exercixen activitats econòmiques en què puguen oferir béns o servicis en el mercat. Per això, no hi ha la possibilitat de falsejament de la competència.
Quint
Esta orde produirà efecte l'endemà de ser publicada en el Diari Oficial de la Comunitat Valenciana.
Contra esta orde, que posa fi a la via administrativa, les persones interessades poden interposar, de conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, recurs de reposició davant de la consellera d'Educació, Cultura i Esport en el termini d'un mes a comptar de l'endemà de publicar-se, o bé poden interposar directament recurs contenciós administratiu davant del Tribunal Superior de Justícia de la Comunitat Valenciana en el termini de dos mesos a comptar de l'endemà de publicar-se, de conformitat amb el que disposen els articles 10, 14, 44 i 46 de la Llei Reguladora de la Jurisdicció Contenciosa Administrativa.
València, 28 de maig de 2013
La consellera d'Educació, Cultura i Esport,
MARÍA JOSÉ CATALÁ VERDET
ANNEX I
Bases per les quals es regula la convocatòria d'ajudes destinades a entitats inscrites i que participen en el nivell d'iniciació al rendiment en els XXXI Jocs Esportius de la Comunitat Valenciana
Primera. Beneficiaris
Podran sol·licitar estes ajudes les entitats públiques o privades que complisquen els requisits següents:
1.1. Estar legalment constituïda i inscrita en el registre públic de la Comunitat Valenciana corresponent.
1.2. Estar inscrita i participar en els XXXI Jocs Esportius de la Comunitat Valenciana amb equips en el nivell d'iniciació al rendiment en les modalitats esportives d'atletisme, bàsquet, handbol, rugbi, triatló i voleibol, d'acord amb les bases de competició i les establides en la resolució de convocatòria dels mencionats jocs.
1.3. Tots aquells altres requisits que establix l'article 13 de la Llei 38/2003, de 17 de novembre, General de Subvencions.
Segona. Objecte i aplicació de les ajudes
Les ajudes objecte d'esta convocatòria tindran com a finalitat donar suport a la participació d'equips esportius en els XXXI Jocs Esportius de la Comunitat Valenciana en el nivell d'iniciació al rendiment, i es dirigiran al finançament dels gastos que es generen per quotes de participació, que comprenen els gastos d'inscripció, llicències i arbitratges, durant la mencionada edició dels Jocs Esportius.
Tercera. Sol·licituds i documentació
3.1. Les sol·licituds es presentaran per mitjà d'una instància dirigida a la Direcció General de l'Esport, segons el model que figura com a annex II d'esta orde. Este imprés estarà a disposició dels interessats en la Direcció General de l'Esport i en les seues delegacions territorials d'Alacant, Castelló i València, així com a través de les seues pàgines web i .
3.2. La instància anirà acompanyada de la informació i documentació següents:
3.2.1. Fotocòpia compulsada de la inscripció de l'entitat en el registre públic de la Comunitat Valenciana corresponent o bé certificació del registre on estiga inscrita, en què s'especifique la data d'inscripció i la situació actual. S'exceptuen els clubs o entitats esportives que estiguen inscrits en el Registre d'Entitats Esportives de la Comunitat Valenciana, que hauran d'indicar el número oficial de registre.
3.2.2. Certificat de la Federació Esportiva de la Comunitat Valenciana, segons el model disponible en les seues pàgines web i , en què es detalle el nombre d'equips inscrits de l'entitat en cada categoria i els costos de les quotes de participació corresponents en el nivell d'iniciació al rendiment per cada equip, segons els imports aprovats en les bases de competició específiques de cada esport.
3.2.3. Model de domiciliació bancària, en què conste la titularitat del compte bancari on es vullga rebre l'ajuda sol·licitada o, si és el cas, assenyalar en la sol·licitud si s'ha presentat ja en una altra convocatòria d'este o un altre any, indicant en quin, segons el model disponible en les seues pàgines web i .
3.2.4. Declaració responsable de no estar incurs en les prohibicions per a obtindre la condició de beneficiari assenyalades en l'article 13 de la Llei 38/2003, de 17 de novembre, General de Subvencions. Esta declaració està inclosa en l'apartat D de la sol·licitud d'ajuda.
3.2.5. Documentació acreditativa del fet que estan al corrent de les seues obligacions tributàries i davant de la Seguretat Social, per mitjà de certificació referida al moment de finalització del termini de presentació de sol·licituds, en la forma establida en l'Orde de 30 de maig de 1996, de la Conselleria d'Economia i Hisenda, l'article 2 de la qual remet indirectament al Reial Decret 887/2006, article 22, del Reglament de la Llei General de Subvencions.
Per a omplir-la el beneficiari podrà:
- Autoritzar expressament la Direcció General de l'Esport per a demanar davant dels òrgans competents les dades expressives d'estar al corrent en el compliment de les obligacions tributàries (estatals i de la comunitat autònoma) i davant de la Seguretat Social, per mitjà de l'ompliment de l'apartat F de la sol·licitud d'ajuda.
- En el cas de no autoritzar-ho, el beneficiari haurà de presentar la certificació del compliment, excepte quan ja s'hagen presentat, dins del mateix exercici econòmic, davant de la Direcció General de l'Esport, en compliment d'una altra convocatòria d'ajudes, sempre que s'indique expressament en quina convocatòria s'han presentat i que estes certificacions estiguen vigents en eixe moment.
3.3. A més de la informació i documentació assenyalada en el punt 3.2, la Direcció General de l'Esport podrà demanar-ne qualsevol altra que considere necessària per a conéixer i comprendre millor l'aplicació de l'ajuda.
3.4. Les sol·licituds, junt amb la documentació requerida en l'apartat 3.2, es presentaran en el Registre General de la Conselleria d'Educació, Cultura i Esport o en el Registre Auxiliar de la Direcció General de l'Esport (avinguda de Campanar, 32, de València); en els registres de les direccions territorials d'Educació, Cultura i Esport d'Alacant, Castelló i València o en les seues seccions d'Esports d'Alacant (carrer de Jaume Segarra, 4-6, entresòl), Castelló de la Plana (avinguda del Mar, 23) i València (plaça de Viriat, s/n), o en qualsevol dels llocs a què es referix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
En cas d'enviament per correu certificat, la presentació de la documentació a l'oficina de correus corresponent ha de fer-se en sobre obert, a fi que en la capçalera del primer full de documentació presentada es faça constar clarament el nom de l'oficina i la data, lloc i hora d'admissió.
Quan la sol·licitud no es presente en cap dels registres dependents de la Direcció General de l'Esport, es recomana remetre per fax, al número 538 543 198, una còpia de la sol·licitud presentada a la Direcció General de l'Esport.
3.5. El termini de presentació de sol·licituds, junt amb la documentació requerida en l'apartat 3.2, per a les ajudes d'esta convocatòria serà de 30 dies naturals a comptar de l'endemà de publicar-se esta orde en el Diari Oficial de la Comunitat Valenciana. L'incompliment d'este termini determinarà automàticament l'exclusió.
Quarta. Valoració de les sol·licituds i resolució del procediment
4.1. Per a l'estudi i la valoració de les sol·licituds presentades es constituirà una comissió avaluadora formada per cinc membres designats pel director general de l'Esport.
La valoració de les sol·licituds correspondrà a una comissió d'avaluació d'ajudes, que emetrà els informes corresponents i la composició de la qual serà la següent:
- President: el cap del Servici de Promoció de l'Esport i Activitat Física.
- Vicepresident: el cap de la Secció d'Extensió Esportiva.
- Vocals:
- El cap del Negociat d'Esport Escolar i Universitari.
- Un administratiu del Servici de Promoció de l'Esport i Activitat Física.
- Un tècnic en gestió de l'esport del Servici de Promoció de l'Esport i Activitat Física, que actuarà com a secretari.
En cas de vacant, absència o malaltia dels membres de la comissió, podran ser substituïts per altres, designats pels titulars entre persones de les seues respectives unitats.
4.2. Una vegada constituïda la comissió, esta estudiarà i valorarà les sol·licituds, i comprovarà el compliment dels requisits de les bases, tenint en compte els criteris següents per a la concessió de les ajudes:
4.2.1. Se sumaran totes les quantitats pagades per quotes de participació de totes les entitats sol·licitants. Quotes totals.
4.2.2. Es dividix l'import global màxim de la convocatòria entre totes les quantitats pagades per quotes de participació de totes les entitats sol·licitants. Quotes totals, i s'obté un coeficient.
4.2.3. Se sumaran les diferents quotes de participació sufragades per cada entitat sol·licitant per tots els seus equips. Quota entitat. Es multiplica pel coeficient, i s'obté el resultat de l'import de les ajudes per entitat.
4.2.4. En el supòsit que el cost de les actuacions a subvencionar, ateses les sol·licituds presentades, siga inferior a la quantitat màxima consignada com a ajuda, no és procedent aplicar el coeficient que se cita en la base anterior.
4.2.5. L'ajuda màxima concedida a una entitat no podrà ser, en cap cas, superior al cost total ocasionat pels gastos en quotes de participació dels distints equips esportius d'esta.
4.3. La comissió avaluarà els projectes presentats, que s'atendran en funció de la puntuació obtinguda i la disponibilitat pressupostària adequada i suficient, de conformitat amb els criteris de valoració fixats.
4.4. Una vegada formalitzats els actes d'instrucció, la comissió avaluadora emetrà un informe en què es concretarà l'avaluació i elevarà la proposta de concessió o desestimació al director general de l'Esport, que resoldrà sobre l'ajuda i en determinarà la quantia.
4.5. El director general de l'Esport dictarà una resolució en el termini màxim de sis mesos a comptar de l'endemà de la publicació de la present resolució de convocatòria en el Diari Oficial de la Comunitat Valenciana. No obstant això, les sol·licituds sobre les quals no recaiga una resolució expressa dins del termini indicat es consideraran denegades.
4.6. La Direcció General de l'Esport notificarà a les persones interessades, en el termini establit en el punt anterior, la resolució de concessió o denegació de les sol·licituds presentades, i es publicarà, així mateix, en el Diari Oficial de la Comunitat Valenciana, d'acord amb el que establix l'article 18.1 de la Llei 38/2003, de 17 de novembre, General de Subvencions.
Quinta. Obligacions dels beneficiaris
5.1. Les entitats beneficiàries de les subvencions estan obligades a:
5.1.1. Participar en la competició de nivell iniciació al rendiment durant els XXXI Jocs Esportius de la Comunitat Valenciana.
5.1.2. Justificar davant de la Direcció General de l'Esport el compliment dels requisits i les condicions, així com la realització de l'activitat i el compliment de la finalitat que determinen la concessió o gaudi de l'ajuda.
5.1.3. Sotmetre's a les actuacions de comprovació efectuades per la Direcció General de l'Esport, així com qualssevol altres de comprovació i control financer que puguen fer els òrgans de control competents, tant nacionals com comunitaris, i aportar tota la informació que li siga requerida en l'exercici de les actuacions anteriors.
5.1.4. Comunicar a la Direcció General de l'Esport l'obtenció d'altres subvencions, ajudes, ingressos o recursos que financen les activitats objecte de l'ajuda. Esta comunicació ha d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.
5.1.5. Acreditar amb anterioritat a dictar-se la proposta de resolució de concessió que està al corrent en el compliment de les seues obligacions tributàries i davant de la Seguretat Social, en la forma que es determine reglamentàriament, d'acord amb el que establix la base 3.2.5 d'esta mateixa orde, perquè és la que conté els punts relatius a eixa qüestió.
5.1.6. Disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial aplicable al beneficiari en cada cas, així com tots els estats comptables i registres específics que siguen exigits per les bases reguladores de les subvencions, amb la finalitat de garantir l'exercici adequat de les facultats de comprovació i control.
5.1.7. Conservar els documents justificatius de l'aplicació dels fons rebuts, incloent-hi els documents electrònics, mentres puguen ser objecte de les actuacions de comprovació i control.
5.1.8. Adoptar les mesures de difusió que conté l'article 31 del reglament de la Llei 38/2003, de 17 de novembre, General de Subvencions.
5.1.9. Reintegrar els fons percebuts en els supòsits previstos en l'article 37 de la Llei 38/2003, de 17 de novembre, General de Subvencions.
5.1.10. Participar o assistir a actes o activitats esportives a sol·licitud de la Direcció General de l'Esport en la forma que s'acorde, i considerant que no afecte el normal desenrotllament de les activitats pròpies de l'entitat esportiva.
5.2. Quedarà sense efecte la concessió de l'ajuda si durant els XXXI Jocs Esportius de la Comunitat Valenciana no es fa l'activitat que va motivar la concessió, si deixen de reunir-se els requisits que es van exigir o si s'incomplixen, sense causa que ho justifique, les condicions establides en esta convocatòria.
Sexta. Modificació de la resolució de concessió
6.1. L'import de l'ajuda concedida en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada.
6.2. Tota alteració en les condicions tingudes en compte per a la concessió de l'ajuda i, en tot cas, l'obtenció concurrent de subvencions o ajudes atorgades per altres administracions o ens públics o privats podrà donar lloc a la modificació de la resolució de la concessió.
6.3. Així mateix, podran ser motiu de modificació de l'ajuda concedida qualsevol de les circumstàncies següents:
a) Abandonar la competició una vegada concedida l'ajuda.
b) Que l'entitat objecte de l'ajuda siga sancionada en ferm pel Tribunal de l'Esport de la Comunitat Valenciana amb motiu de la seua participació en els Jocs Esportius.
Sèptima. Procediment de pagament, forma i termini de justificació
7.1. Una vegada comunicada a l'interessat la resolució de la concessió de l'ajuda, el lliurament d'esta es produirà d'una sola vegada, a la finalització de l'activitat subvencionada i amb la justificació prèvia documental dels gastos corresponents a la realització de l'activitat objecte de l'ajuda concedida.
7.2. Per al cobrament de l'ajuda els beneficiaris hauran de presentar la documentació següent:
7.2.1. Certificat de la federació autonòmica corresponent en què s'acredite el pagament de les quotes de participació satisfetes per l'entitat sol·licitant per a disputar la competició d'iniciació al rendiment dels XXXI Jocs Esportius de la Comunitat Valenciana.
7.3. Si l'activitat objecte de l'ajuda, a més de finançar-se amb l'ajuda, es finança amb fons propis o altres subvencions o recursos, ha d'acreditar-se en la justificació l'import, la procedència i l'aplicació d'estos fons a l'activitat objecte de l'ajuda.
7.4. El termini de justificació finalitzarà el 30 de setembre de l'any 2013.
Octava. Reintegrament de les ajudes
Serà procedent el reintegrament de les quantitats percebudes i l'exigència de l'interés de demora des del moment del pagament de l'ajuda en els casos següents:
a) Incompliment de l'obligació de justificació.
b) Obtenció de l'ajuda sense reunir les condicions requerides per a això.
c) Incompliment de la finalitat per a la qual es va concedir l'ajuda.
d) Incompliment de les condicions imposades als beneficiaris amb motiu de la concessió de l'ajuda.
e) Igualment, en el supòsit previst en la base 6.1, quan l'ajuda principal siga de la Generalitat, serà procedent el reintegrament de l'excés obtingut sobre el cost de l'activitat exercida.
f) Així com en tots aquells casos que s'establixen en el capítol I del títol II de la Llei 38/2003, de 17 de novembre, General de Subvencions.
Novena. Normativa aplicable
En tot allò que no preveu esta orde, els beneficiaris se sotmetran al que establix la Llei 38/2003, de 17 de novembre, General de Subvencions, el Text Refós de la Llei d'Hisenda Pública de la Generalitat Valenciana i la Llei de Pressupostos de la Generalitat per a l'exercici 2013.
ANNEX II / ANEXO II